दासान्दै आसामनि गिबि मन्थ्रि ड० हिमन्त बिश्व शर्मानि बिथोन बादियै हा-हुनि दालालफोरखौ आसाम पुलिसा हमगासिनो थानाय खौरां मोननाय जादों। खौरां मोननाय बादिब्ला दासिम हमजानाय हा-हुनि दालालफोरनि अनजिमाया बा जौनि बांसिन जाबाय। बे बेलायाव आसाम पुलिसा जाफुंसार जानाय बादि नुहुरो। मिथिनाय बादिब्ला थांनाय 7 सेप्टेम्बराव गुवाहाटीनि श्रीमन्त शंकरदेब कलाक्षेत्रयाव उफ्रा जिल्ला बेंगिरि ( खाजोना ), सोरदिं मावख’गिरिफोरखौ लानानै आसामनि गिबि मन्थ्रिआ हादरसानि गोबां जिल्लाफोरनि जिल्ला बेंगिरि आरो सोरदिं मावख’ बायदिफोराव हा-हुनि सोमोन्दो गोनां खामानिफोरखौ दालालनि जोहै मावहोनायखौ बन्द खालामनो गोख्रों बिथोन होदोंमोन आरो बिसोर बादि दालालफोरनि गोदोनायाव गामसा होनानै बिदाय होनो मावख’गिरिखौ खावलायदोंमोन। नाथाय हादरसानि जेरावबो सोरखारि मावख’गिरिफोरा बिथांनि बुंनायखौ केरेब खालामैनि थाखायनो गिबि मन्थ्रिआ सिगां फोसावखानाय बादियै आसाम पुलिसनि जोहै गोख्रों अपारेसन खालामनानै सानसेयावनो बाजौसोनि बारा हा-हुनि दालालफोरखौ हमहोदों। आसाम पुलिसखौ मोसौ सिखाव आरो ड्रागस लाबोग्राफोरखौ अपारेसन खालामहोनाय बादि खालामनानै हा-हुनि दालालफोरनि सायाव रावनोबो जेबो खौरां होयाबालानो बे अपारेसन खालामनायाव बयखौबो समखिखां होदों। दा बेखौ लानानै माखासे हा-हुनि दालालफोरखौ थाखोमादों होननानैबो खौरां मोननाय जादों।